Liiklusõnnetuste põhjuste väljaselgitamise ekspertkomisjon

Transpordiamet 22.01.2025

Valge 4

Tallinn 11413

Väljavõtted liiklusõnnetuste kokkuvõtetest

Edastan teadmiseks ja liikluskeskkonna parandamiseks tehtud ettepanekute realiseerimise otsustamiseks väljavõtted liiklusõnnetuste põhjuste väljaselgitamise ekspertkomisjoni poolt koostatud liiklusõnnetuste kokkuvõtetest.

|  |  |
| --- | --- |
| **Liiklusõnnetuse number** | **24-27** |
| Liiklusõnnetuse aeg | 01.07.2024, kell 13:01, esmaspäev |
| Liiklusõnnetuse koht | Lääneringtee T31, Tartu linn, Tartu maakond |
| Liiklusõnnetuse koha koordinaadid | X 6471922.07 Y 656764.64 |
| Liiklusõnnetuses osalenud sõidukeid | 2 |
| Liiklusõnnetuses osalenud isikuid | 2 |
| Liiklusõnnetuses vigastatuid | 0 |
| Liiklusõnnetuses hukkunuid | 1 |

**1. Liiklusõnnetuse toimumise koha kirjeldus**

1.1. Sündmuskoht asub Tartu linnas, põhimaantee T 2 Tallinn-Tartu-Võru-Luhamaa 179,125 kilomeetril, Riia tänava liiklussõlmes. Sündmuskoht asub kaubandus/teeninduspiirkonnas, asulat tähistava märgiga mõjupiirkonnas. Sündmuskohta ümbritseb paremalt kaubanduskeskus koos parklaga ja vasakul poolt eramu, mida eraldab müratõkkesein.

1.2. Liiklusõnnetus toimus liiklussõlme viadukti peale/maha sõidul, kus on 1+1 ristlõige. Sõidusuunad on eraldatud teekattele märgistatud eraldussaarega, sõiduraja laius on ca 3,50 meetrit, suurim kiirus on 70 km/h, liiklussagedus 14095 sõidukit ööpäevas. Liiklussõlm valmis 2022. aasta lõpul, teekate on killustikmastiksasfalt. Teekattel on märgistatud servas ühekordne pidevjoon ja tee teljel on märgistatud eraldussaar laiusega 1,20 meetrit. Teelõik on valgustatud. Liiklusõnnetuse kohal paremal paikneb põrkepiire, mille taga on sõidutee, mis suubub viadukti all asuvale ringristmikule ja vasakul kulgeb sõidutee, mis saab alguse ringristmikult ja mis on eraldatud 2,5 meetri laiuse eraldussaarega põhirajast.

1.3. Liiklusõnnetuse ajal oli õhutemperatuur 30 kraadi, päike paistis läbi kerge hämu, teekate oli kuiv.

1.4. Viimase viie aasta jooksul ei ole liiklusõnnetusi juhtunud.

**2. Liiklusõnnetuse lühikirjeldus**

2.1. Liiklusõnnetuses osalesid:

* sõiduauto Nissan Qashqai (2014), mida juhtis 55-aastane mees;
* veoauto Volvo FH (2016), poolhaagisega SCHMITZ GOTHA SKI 24-7.2 (2002), mida juhtis 43-aastane mees.

2.2. Liiklusõnnetus juhtus Tartu linnas Lääneringtee T31 (Riia-Lääneringtee ringristmiku viaduktile pealesõidul suunaga Võru). Veoauto Volvo kallurhaagisega Schmitz sõitis mööda Lääneringteed Tallinna poolt suunaga Võrru. Sõites viaduktile sõitis vastassuunast lauges paremkurvis (vastassuunas liikunud sõiduki poolt vaadatuna) pidurdamata vastassuunavööndisse sõiduauto Nissan, millega toimus laupkokkupõrge. Liiklusõnnetuse käigus hukkus sündmuskohal sõiduauto Nissan juht. Volvo juht ja sõitja õnnetuses vigastada ei saanud.

**3. Liikluskeskkonda puudutavad riskitegurid ja muud asjaolud**

3.1. Viaduktil puudub keskpiire.

**4. Ettepanekud liikluskeskkonna parandamiseks konkreetse liiklusõnnetuse toimumise kohal**

4.1. Teha rajatise ulatuses teeteljele põristi.

|  |  |
| --- | --- |
| **Liiklusõnnetuse number** | **24-55** |
| Liiklusõnnetuse aeg | 11.10.2024 kell 16:00 reedel |
| Liiklusõnnetuse koht | T 10 Risti-Virtsu-Kuivastu-Kuressare 95 km, Mehama küla, Saaremaa vald, Saare maakond |
| Liiklusõnnetuse koha koordinaadid | X 443879; Y 6487799 |
| Liiklusõnnetuses osalenud sõidukeid | 2 |
| Liiklusõnnetuses osalenud isikuid | 5 |
| Liiklusõnnetuses vigastatuid | 2 |
| Liiklusõnnetuses hukkunuid | 2 |
|  |  |

**1. Liiklusõnnetuse toimumise koha kirjeldus**

1.1. Liiklusõnnetus toimus Saare maakonnas, Saaremaa vallas, Mehama külas, kus riigi põhitee T10 Risti - Virtsu - Kuivastu - Kuressaare ristub paremalt riigi tugiteega T75 Tumala - Orissaare - Väike väin ja vasakult riigi kõrvalmaanteega T21132 Masa - Laimjala - Tumala. Tegemist on hajaasustatud asulavälise teelõiguga, mõlemal pool teed vahelduvad põllu- ja heinamaad metsatukkade ja üksikute puude ning põõsastega.

1.2. Tegu on X-kujulise neljaharulise ristmikuga, millel riigitee nr 10 Risti - Virtsu - Kuivastu - Kuressaare on peatee ja eelnimetatud kõrvalteedele on paigaldatud eelnevad lisatahvlid (816) stopp 200m ja liiklusmärgid (222) - peatu ja anna teed mõlemast küljest. Riustmik ehitati ümber 2021. aastal, mille käigus tõsteti üles ohutussaared ja ohutussaarte kujuga viidi peatee ületamine nihkesse. Enne ristmiku on kõik harud ca 600 - 800 meetri ulatuses sirged teelõigud. Teekattemärgistus on tehtud termoplastikuga ja üsna heas seisukorras. Ka teiste liikluskorraldusvahendite (märgid, püsttähised) seisukord on valdavalt väga hea. Nähtavus ristmikul on hea. Suurim lubatud sõidukiirus on 90 km/h. Liiklussagedus T10 on 1863 ja T75 1136 sõidukit ööpäevas.

1.3. Selge päikesepaisteline ilm, teekate kuiv. Õhutemperatuur teeilmajaama andmetel 13 kraadi.

1.4. Varasemalt on käesoleval aastal toimunud samal ristmikul kaks varakahjuga liiklusõnnetust ning 2019. aastal vigastatuga liiklusõnnetus.

**2. Liiklusõnnetuse lühikirjeldus**

2.1. Liiklusõnnetuses osalesid:

* veoauto Volvo FH (2022) haagisega Krone (20221), mida juhtis 36-aastane mees;
* sõiduauto Škoda Fabia (2023), mida juhtis 77-aastane mees.

2.2. 11.10.2024 16:04 laekus teade liiklusõnnetusest, mis toimus Risti-Virtsu-Kuivastu-Kuresaare tee 95. kilomeetril, Mehama külas, Saare maakonnas, kus põrkasid omavahel kokku sõiduauto Škoda Fabia, mida juhtis 77-aastane mees ja haagisega veoauto Volvo FH, mida juhtis 36-aastane mees. Veoauto liikus mööda Risti-Virtsu-Kuivastu-Kuresaare teed Kuressaare poole. Sõiduauto tuli mööda kõrvalteed, Orissaare poolt, peatus stoppjoone taga, hakkas liikuma ja sõitis peateel liikunud veoautole ette. Liiklusõnnetuse tagajärjel hukkus sõiduauto juht ning vigastada said sõiduautos olnud sõitjad: 77-aastane naine, kes oli sõiduautos juhi kõrvalistmel ja taga istunud 53-aastane naine ning 7-aastane tüdruk. Kannatanud toimetati haiglasse. Veoauto juht liiklusõnnetuses vigastada ei saanud. 77-aastane naine suri haiglas 12. oktoobril.

**3. Liikluskeskkonda puudutavad riskitegurid ja muud asjaolud**

3.1. Teedel on kerged kulumisjäljed- põhiteel roobas ca 14 mm, tugiteel ca 12-18 mm.

3.1. Nähtavust võis piirata ristmikul olev ümberpõike suuna märk, mis jääb sõiduauto juhi vaatevälja stoppjoonel seistes.

3.3. Tegemist oli Saaremaa Rally toimumise päevaga, kus Risti-Virtsu-Kuivastu-Kuressaare maanteel oli tavapärasest suurem liiklussagedus.

**4. Ettepanekud liikluskeskkonna parandamiseks konkreetse liiklusõnnetuse toimumise kohal**

4.1. Paigaldada kiiruspiirang 70 km/h eelnevalt Mehama ristmikule nii kõrvalteele T21132 Masa – Laimjala – Tumala Laimjala poolt kui ka tugiteele T75 Tumala – Orissaare – Väike väin Orissaare poolt. Lisaks veel liiklusmärgid (172) jalakäijad neli tükki, millest põhiteel üks asukoha aadressiga 0,075 km, T75 Tumala – Orissaare – Väike väin paigaldus valgustus posti külge ja teisele lisatahvel (888) – õnnetuseoht.

|  |  |
| --- | --- |
| **Liiklusõnnetuse number** | **24-56** |
| Liiklusõnnetuse aeg | 12.10.2024, õnnetusest teatati kell 10:04, laupäev |
| Liiklusõnnetuse koht | T 24124 Viljandi - Suure-Jaani 5,54 km, Savikoti küla, Viljandi vald, Viljandi maakond |
| Liiklusõnnetuse koha koordinaadid | X 6475210.91 Y 587253.03 |
| Liiklusõnnetuses osalenud sõidukeid | 1 |
| Liiklusõnnetuses osalenud isikuid | 2 |
| Liiklusõnnetuses vigastatuid | 1 |
| Liiklusõnnetuses hukkunuid | 1 |

**1. Liiklusõnnetuse toimumise koha kirjeldus**

1.1. Liiklusõnnetus juhtus kõrvalmaantee Viljandi - Suure-Jaani 5,54 kilomeetril, hajaasustusega asulavälisel teelõigul. Tee on pinnatud kergasfalt kattega, pikkade sirgete ja laugete kurvidega ning kulgeb metsade ja põldude vahel.

1.2. Katte laius teel on 8 meetrit, sõidutee 6 meetrit ning kindlustamata teepeenra laius 1,0 meetrit. Aasta keskmine ööpäevane liiklussagedus teel on 1294 autot ööpäevas. Lubatud sõidukiirus on 90 km/h. Tee oli märgistatud nii telg- kui ka äärejoontega, märgistuse seisukord oli väga hea. Tee oli tähistatud tähispostidega. Teelt väljasõidu koht oli ca 500 meetri raadiusega kurvi keskel bussipeatuse laiendusel, kus katte kogulaius on 12 meetrit. Kurvile kus teelt välja sõideti eelnes üle 2 kilomeetri pikkune sirge teelõik, mis kaugemal kulges mäest alla ning vahetult enne kurvi oli väike tõus. Õnnetuskoht asub väikese tõusu harjal.

1.3. Teekate oli hommikuselt niiske, õhutemperatuur oli kell 10, kui õnnetusest teatati, 6°C ja tee temperatuur 7,5°C. Ilmselt toimus õnnetus kuni mõni tund varem, kus õhu kui ka teetemperatuur oli 0-2°C vahel. Ilmastikust tingitud nähtavus oli hea.

1.4. Viimase viie aasta jooksul ei ole sündmuskohal ja selle vahetus läheduses liiklusõnnetusi juhtunud.

**2. Liiklusõnnetuse lühikirjeldus**

2.1. Liiklusõnnetuses osales sõiduauto Audi A6 Avant (2007) mida juhtis 22-aastane naine.

2.2. Mööda Viljandi - Suure-Jaani teed Suure-Jaani poole suurel kiirusel liikunud sõiduauto Audi sõitis tee 5,45 kilomeetril paremale poole teelt välja. Jälgede järgi oli Audi sõitnud kraavi põhja, teinud õhulennu(~60 meetrit jäljed puudusid) ja maandunud põllule, peale mida liikunud mööda põldu metsa. Põllu ääres oli põrganud kokku puudega ja sõiduk oli pidama jäänud vasakul küljel. Juht suri saadud vigastustesse kohapeal. Sõitja sai vigastada ja toimetati haiglasse. Õnnetuse täpne aeg on teadmata.

**3. Liikluskeskkonda puudutavad riskitegurid ja muud asjaolud**

3.1. Kuna peale pikka sirget teelõiku võib olla kurvi tajumine raskendatud, võis see olla väljasõitu soodustavaks teguriks.

**4. Ettepanekud liikluskeskkonna parandamiseks konkreetse liiklusõnnetuse toimumise kohal**

4.1. Kaaluda "ohtliku kurvi "märkide panekut.

Lugupidamisega,

Villu Vane

komisjoni esimees,

liiklusohutuse osakond

Transpordiamet

5093712

/allkirjastatud digitaalselt/